Հայաստանի Հանրապետությունը (ՀՀ) հանդիսանում է 1951 թ. Փախստականների կարգավիճակի վերաբերյալ Կոնվենցիայի և 1967 թ. Արձանագրության անդամ պետություն: ՀՀ-ն ստորագրել է նաև 1954 թ. Քաղաքացիություն չունեցող անձանց կարգավիճակին վերաբերող և 1961 թ. Անքաղաքացիության վերացման մասին կոնվենցիաները:

Ընդունվել է 1951 թվականի հուլիսի 28-ին փախստականների կարգավիճակի և ապարտեիդի հարցերով լիազորված մասնակիցների կոնֆերանսում` հրավիրված Գլխավոր Ասամբլեայի 1950 թ. դեկտեմբերի 14 թիվ 429 (Y) որոշմամբ։ Ուժի մեջ է մտել 1954 թվականի ապրիլի 22-ին 43 հոդվածի համաձայն։

Առաջին համաշխարհային պատերազմի (1914-1918) հետեւանքով միլիոնավոր մարդիկ լքեցին իրենց հայրենի երկիրը՝ ապաստանի որոնումներում: Կառավարություններն այս խնդրին արձագանքեցին՝ ստեղծելով միջազգային համաձայնագրերի մի շարք՝ ճամփորդական փաստաթղթեր տրամադրելու այն մարդկանց, ովքեր, փաստացի, 20- րդ դարի առաջին փախստականներն էին: Նրանց թիվը կտրուկ աճեց Երկրորդ համաշխարհային պատերազմից (1939-1945) հետո, քանի որ միլիոնավոր մարդիկ հարկադրաբար տեղահանվեցին, արտաքսվեցին եւ/կամ վերաբնակեցվեցին: 20-րդ դարի ողջ ընթացքում միջազգային հանրությունը հետեւողականորեն ի մի բերեց ուղենիշների, օրենքների եւ կոնվենցիաների մի շարք՝ փախստականների նկատմամբ համարժեք վերաբերմունք ապահովելու եւ նրանց մարդու իրավունքները պաշտպանելու նպատակով: Գործընթացը մեկնարկեց Ազգերի լիգայի ներքո՝ 1921 թվականին: 1951 թ. հուլիսին Ժնեւում կայացած դիվանագիտական համաժողովի ընթացքում ընդունվեց Փախստականների կարգավիճակի վերաբերյալ կոնվենցիան (1951-ի կոնվենցիա), որն ավելի ուշ լրացվեց 1967-ի արձանագրությամբ: Այս փաստաթղթերը հստակորեն պարզաբանում են, թե ով է համարվում փախստական, եւ թե ինչ իրավական պաշտպանություն, այլ աջակցություն եւ սոցիալական իրավունքներ են վերապահված նրանց: Այն նաեւ սահմանում է փախստականի պարտականություններն իրեն ապաստան տրամադրած երկրի նկատմամբ եւ հատկորոշում մարդկանց այն որոշակի դասակարգերը, այդ թվում՝ պատերազմի հանցագործները, որոնք ենթակա չեն փախստականի կարգավիճակ ստանալու: Նախապես 1951-ի կոնվենցիան առավելապես սահմանափակված էր Երկրորդ համաշխարհային պատերազմից հետո եվրոպական փախստականների պաշտպանությամբ, սակայն 1967-ի արձանագրությունն ընդլայնեց Կոնվենցիայի ընդգրկման սահմանները, քանի որ տեղահանության հիմնախնդիրը տարածվել էր ամբողջ աշխարհում:

**Արդյո՞ք փախստականների պաշտպանությունը մշտական է**:

1951-ի կոնվենցիայի ներքո տրամադրվող պաշտպանությունն ինքնաբերաբար մշտական բնույթ չունի: Անձը կարող է այլեւս փախստական չլինել, երբ փախստականի նրա կարգավիճակի հիմքը դադարում է գոյություն ունենալ: Սա կարող է տեղի ունենալ, երբ, օրինակ, փախստականները կամավոր հայրենադարձվում են իրենց հայրենի երկիր, երբ այնտեղ տիրող իրավիճակը տալիս է այդ վերադարձի հնարավորությունը: Դա կարող է նաեւ տեղի ունենալ, երբ փախստականները ինտեգրվում կամ հպատակագրվում են իրենց ապաստան տված երկրում եւ մնում այնտեղ մշտական հիմունքներով:

**Կարո՞ղ է արդյոք որեւէ մեկին մերժվել փախստականի համար նախատեսված պաշտպանությունը**

Այո: 1951-ի կոնվենցիան պաշտպանում ե միայն այն անձանց, ովքեր համապատասխանում են փախստականի կարգավիճակին ներկայացվող չափանիշներին: Համարվում է, որ մարդկանց որոշակի խմբեր արժանի չեն փախստականների համար նախատեսվող պաշտպանությանը, եւ նրանց պետք է մերժվի այսօրինակ պաշտպանությունը: Սա կիրառվում է այնպիսի անձի նկատմամբ, ում վերաբերյալ լուրջ հիմքեր կան ենթադրելու, որ նա.

• կատարել է խաղաղության դեմ ուղղված հանցագործություն, պատերազմական հանցագործություն, մարդկության դեմ ուղղված հանցագործություն կամ ոչ քաղաքական բնույթի ծանր հանցագործություն ապաստան տված երկրից դուրս, կամ

• մեղավոր է ճանաչվել Միավորված ազգերի կազմակերպության սկզբունքներին հակասող արարքներ կատարելու մեջ:

**Word document**